**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS ŠEIMOS KOMISIJOS SUDARYMO IR JOS NUOSTATŲ PATVIRTINIMO**

2020 m. spalio 27 d. Nr. 34-556

Lazdijai

Vadovaudamasi Lietuvos Respublikos vietos savivaldos įstatymo 15 straipsnio 5 ir 6 dalimis, 16 straipsnio 2 dalies 6 punktu, Lietuvos Respublikos šeimos stiprinimo įstatymo 14 straipsnio 1 dalies 2 punktu ir atsižvelgdama į Lazdijų rajono savivaldybės mero 2020 m. spalio 23 d. potvarkį Nr. 7V-79 „Dėl Lazdijų rajono atstovų delegavimo į šeimos komisiją“, Lazdijų rajono savivaldybės administracijos direktoriaus 2020 m. spalio 21 d. įsakymą Nr. 10V-1010 ,,Dėl valstybės tarnautojų delegavimo į Lazdijų rajono savivaldybės šeimos komisiją“, Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Alytaus apskrities vaiko teisių apsaugos skyriaus 2020 m. spalio 21 d. raštą Nr. 2-4734 „Dėl delegavimo“, Lazdijų rajono savivaldybės taryba n u s p r e n d ž i a:

1. Sudaryti šios sudėties Lazdijų rajono savivaldybės tarybos kadencijos laikotarpiui Lazdijų rajono savivaldybės šeimos komisiją:

1.1. Jurgita Kurauskienė, Lazdijų rajono savivaldybės tarybos narė;

1.2. Odeta Lenkauskienė, Lazdijų rajono savivaldybės tarybos narė;

1.3. Eglė Mačionienė, VšĮ Lazdijų švietimo centro direktorė;

1.4. Eglė Lepeškienė, Lietuvos sutrikusio intelekto žmonių globos bendrijos „Viltis“ Lazdijų padalinio tarybos pirmininkė;

1.5.Dalė Pupininkaitė, asociacijos ,,Onkologinė savigalba Lazdijuose“ vadovė;

1.6. Asta Bagdonienė, Lazdijų rajono savivaldybės likusių be tėvų globos vaikų globėjų asociacijos „Spindulys“ pirmininkė;

1.7. Laima Stankevičienė, Lazdijų rajono savivaldybės administracijos tarpinstitucinio bendradarbiavimo koordinatorė;

1.8. Neringa Apolskienė, Lazdijų rajono savivaldybės administracijos socialinės paramos ir sveikatos skyriaus socialinio darbo organizatorė;

1.9. Jolita Žilionytė, Valstybės vaiko teisių apsaugos ir įvaikinimo tarnybos prie socialinės apsaugos ir darbo ministerijos Alytaus apskrities vaiko teisių apsaugos skyriaus vyr. specialistė Lazdijų rajono savivaldybėje.

2. Skirti komisijos pirmininke Jurgitą Kurauskienę, Lazdijų rajono savivaldybės tarybos narę.

3. Patvirtinti Lazdijų rajono savivaldybės šeimos komisijos nuostatus (pridedama).

4. Nurodau, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė Ausma Miškinienė

Laima Stankevičienė, tel. 8 613 83 895

PATVIRTINTA

Lazdijų rajono savivaldybės

tarybos 2020 m. d.

sprendimu Nr.

**LAZDIJŲ RAJONO SAVIVALDYBĖS ŠEIMOS KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Lazdijų rajono savivaldybės šeimos komisijos (toliau – Komisija) nuostatai reglamentuoja prie Lazdijų rajono savivaldybės tarybos (toliau – Savivaldybės taryba) veikiančios Komisijos funkcijas, teises, darbo organizavimo ir sprendimų priėmimo tvarką bei kitus su Komisijos veikla susijusius klausimus.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos šeimos stiprinimo įstatymu, Lietuvos Respublikos vaiko teisų apsaugos pagrindų įstatymu, Lietuvos Respublikos švietimo įstatymu, Lietuvos Respublikos socialinių paslaugų įstatymu, kitais Lietuvos Respublikos teisės aktais ir Lazdijų rajono savivaldybės tarybos sprendimais, mero potvarkiais, kitais teisės aktais ir šiais nuostatais.

3. Vykdydama savo veiklą, Komisija bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis, kurios dirba su šeimomis ar joms atstovauja.

**II SKYRIUS**

**KOMISIJOS TIKSLAS IR FUNKCIJOS**

4. Komisijos tikslas – padėti įgyvendinti savivaldybės funkcijas, stiprinant šeimos politiką savivaldybėje, bendradarbiavimą ir koordinavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.

5. Siekdama įgyvendinti savo veiklos tikslą, Komisija vykdo šias funkcijas:

5.1. analizuoja, stebi ir vertina savivaldybės teisės aktų, turinčių įtakos šeimų padėčiai savivaldybėje rengimą ir įgyvendinimą, ir teikia Savivaldybės tarybai pasiūlymus dėl:

5.1.1. šeimos stiprinimo prioritetų nustatymo savivaldybėje;

5.1.2. šeimos stiprinimo programų ir priemonių savivaldybės strateginiuose plėtros ir veiklos planuose numatymo;

5.1.3. šeimų organizacijų ir su šeimomis dirbančių organizacijų veiklos rėmimo;

5.1.4. kompleksiškai teikiamos pagalbos šeimai organizavimo ir prevencinių priemonių skatinimo;

5.1.5. aktualių šeimoms klausimų sprendimo;

5.1.6. telkimo bendram darbui savivaldybės institucijų ar įstaigų ir šeimų organizacijų bei su šeimomis dirbančių organizacijų, jų bendradarbiavimo skatinimo, stiprinimo, tobulinimo;

5.1.7. viešųjų paslaugų šeimoms prieinamumo ir efektyvumo gerinimo;

5.1.8. kitų šeimoms aktualių klausimų;

5.2. teikia savivaldybės institucijoms ir įstaigoms pasiūlymus dėl veiksmų kuriant šeimai palankią aplinką savivaldybėje tobulinimo;

5.3. informuoja visuomenę apie Komisijos tikslus ir veiklą;

5.4. kartą per metus teikia veiklos ataskaitą Savivaldybės tarybai;

5.5. vykdo kitas teisės aktų nustatytas funkcijas.

**III SKYRIUS**

**KOMISIJOS TEISĖS IR PAREIGOS**

6. Komisijos nariai, įgyvendindami Komisijai pavestas funkcijas, turi teisę:

6.1. dalyvauti Savivaldybės tarybos, savivaldybės institucijų sudarytų darbo grupių ir komisijų posėdžiuose, kuriuose svarstomi su šeima susiję klausimai;

6.2. gauti iš valstybės ir savivaldybės administracijos padalinių, skyrių, kitų įstaigų bei organizacijų informaciją bei dokumentus, kurių reikia nuostatuose numatytoms Komisijos funkcijoms vykdyti;

6.3. kviesti į savo posėdžius valstybės ir savivaldybės institucijų ir įstaigų, nevyriausybinių organizacijų ir kitų įstaigų atstovus, nepriklausomus ekspertus;

6.4. dalytis patirtimi su kitų savivaldybių šeimos komisijomis, komitetais ir tarybomis;

6.5. bendradarbiauti su kitomis savivaldybėje veikiančiomis įstaigomis ir organizacijomis, dirbančiomis su šeimomis.

7. Komisijos nariai, vykdydami Komisijai pavestas funkcijas, privalo:

7.1. dalyvauti Komisijos posėdžiuose. Jei dėl pateisinamų priežasčių negali dalyvauti, privalo pranešti Komisijos pirmininkui ar sekretoriui apie nedalyvavimą;

7.2. laikytis konfidencialumą ir duomenų apsaugą reglamentuojančių teisės aktų nuostatų;

7.3. teikti visą turimą informaciją, reikalingą Komisijos funkcijoms vykdyti;

7.4. būti objektyvūs, nešališki, gerbti posėdžiuose dalyvaujančių asmenų teises.

**IV SKYRIUS**

**KOMISIJOS SUDARYMAS IR DARBO ORGANIZAVIMAS**

8. Komisijos sudėtį ir nuostatus tvirtina Savivaldybės taryba jos kadencijos laikotarpiui.

9. Komisija gali būti sudaroma iš Savivaldybės tarybos narių, Savivaldybės administracijos specialistų, bendruomenių organizacijų atstovų, ekspertų, gyvenamųjų vietovių bendruomenių atstovų, organizacijų atstovų, dirbančių su šeimomis.

10. Komisija susideda iš Komisijos pirmininko, pirmininko pavaduotojo, sekretoriaus ir narių.

11. Komisijos pirmininką iš Komisijos narių skiria Savivaldybės taryba.

12. Komisijos pirmininko pavaduotoją ir sekretorių Komisija iš savo narių išsirenka pirmojo posėdžio metu.

13. Pagrindinė Komisijos veiklos forma yra posėdžiai. Prireikus gali būti organizuojami išvažiuojamieji posėdžiai arba pasitarimai.

14. Komisijos posėdžiai yra atviri, juose gali dalyvauti svarstomais klausimais suinteresuoti ir kviestiniai asmenys.

15. Komisijos posėdžiai šaukiami prireikus, bet ne rečiau kaip kas 6 mėnesiai. Posėdžius šaukia Komisijos pirmininkas, kai jo nėra – pirmininko pavaduotojas.

16. Komisijos darbui vadovauja Komisijos pirmininkas, kai jo nėra – pirmininko pavaduotojas.

17. Komisijos pirmininkas:

17.1. nustato Komisijos posėdžio laiką ir vietą;

17.2. vadovauja Komisijos veiklai ir pirmininkauja posėdžiams;

17.3. organizuoja Komisijos darbą ir atsako už jai pavestų funkcijų vykdymą;

17.4. pasirašo Komisijos posėdžio protokolus, kitus dokumentus, susijusius su Komisijos veikla;

17.5. kontroliuoja Komisijos pasiūlymų ir išvadų pateikimą Savivaldybės tarybai, kitoms savivaldybės institucijoms ir įstaigoms;

17.6. veikia Komisijos vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus Komisijos narius;

17.7. prireikus duoda pavedimus kitiems Komisijos nariams.

18. Komisijos sekretorius:

18.1. suderinęs su Komisijos pirmininku, informuoja Komisijos narius apie posėdžio laiką, vietą ir pateikia posėdžio darbotvarkę;

18.2. parengia ir pateikia Komisijai būtinus dokumentus svarstomu klausimu;

18.3. rašo posėdžio protokolą;

18.4. pasirašo Komisijos posėdžio protokolą;

18.5. organizuoja Komisijos pasiūlymų ir išvadų pateikimą Savivaldybės tarybai, kitoms savivaldybės institucijoms ir įstaigoms;

18.6. vykdo kitus Komisijos pirmininko pavedimus Komisijos posėdžio rengimo klausimais.

19. Komisija sprendimus priima posėdyje dalyvaujančių narių balsų dauguma. Jei balsai pasiskirsto po lygiai, lemiamą balsą turi Komisijos pirmininkas.

20. Komisijos sprendimai įforminami Komisijos posėdžių protokolais. Protokolai sutvarkomi ne vėliau kai per 10 darbo dienų po Komisijos posėdžio. Komisijos protokole turi būti nurodytos esminės klausimo nagrinėjimo aplinkybės, taip pat nurodyta posėdžio data, protokolo eilės numeris, posėdžio dalyviai, svarstomų klausimų eilės numeriai ir pavadinimai, pasisakę asmenys, priimtas siūlymas, balsavimo rezultatai ir posėdžių dalyvių atskiros nuomonės.

21. Komisijos sprendimai yra rekomendacinio pobūdžio.

22. Už Komisijos veiklos rezultatus yra atsakingas Komisijos pirmininkas.

23. Už Komisijos dokumentų registravimą, Komisijos posėdžių protokolų įforminimą, sprendimų išsiuntimą suinteresuotiems asmenims ir informacijos apie Komisijos veiklą skelbimą Savivaldybės interneto svetainėje yra atsakingas Komisijos sekretorius.

24. Komisijos posėdis yra teisėtas, jeigu jame dalyvauja ne mažiau kaip 2/3 komisijos narių. Sprendimai yra priimami atviru balsavimu, paprasta balsų dauguma.

**V SKYRIUS**

**BAIGIAMOSIOS NUOSTATOS**

25. Komisijos protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

26. Komisijos nuostatai gali būti keičiami, papildomi pasikeitus norminiams teisės aktams Savivaldybės tarybos sprendimu.

**LAZDIJŲ RAJONO SAVIVALDYBĖS TARYBOS SPRENDIMO**

**,,DĖL LAZDIJŲ RAJONO SAVIVALDYBĖS ŠEIMOS KOMISIJOS SUDARYMO IR JOS NUOSTATŲ PATVIRTINIMO“ PROJEKTO**

**AIŠKINAMASIS RAŠTAS**

2020-10-23

Lazdijai

Lazdijų rajono savivaldybės tarybos sprendimo ,,Dėl Lazdijų rajono šeimos komisijos sudarymo ir jos nuostatų patvirtinimo“ projektas parengtas vadovaujantis Lietuvos Respublikos šeimos stiprinimo įstatymu (toliau – Įstatymas)14 straipsnio 1 dalies 2 punkte numatyta, kad savivaldybės taryba turi sudaryti šeimos komitetus ar komisijas. Atsižvelgiant į Įstatymo nuostatas, Lazdijų rajono savivaldybės mero 2020 m. spalio 23 d. potvarkį Nr. 7V-79 „Dėl Lazdijų rajono atstovų delegavimo į šeimos komisiją“, Lazdijų rajono savivaldybės administracijos direktoriaus 2020 m. spalio 21 d. įsakymą Nr. 10V-1010 ,,Dėl valstybės tarnautojų delegavimo į Lazdijų rajono savivaldybės šeimos komisiją“, Alytaus vaiko teisių skyriaus 2020 m. spalio 21 d. raštą Nr. 2-4734 „Dėl delegavimo“, sprendimo projektu siūloma sudaryti Lazdijų rajono savivaldybės šeimos komisiją ir patvirtinti komisijos nuostatus.

|  |  |
| --- | --- |
| ***Šio sprendimo projekto tikslas –*** padėti įgyvendinti savivaldybės funkcijas stiprinant šeimos politiką savivaldybėje ir stiprinti bendradarbiavimą ir koordinavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.  ***Kaip šiuo metu yra sprendžiami projekte aptarti klausimai*** – vyksta derinimai dėl atstovų į šeimos komisijos sudėtį.  ***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimą, pagėrės bendradarbiavimas ir koordinavimas tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančiomis.  ***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.  ***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.  ***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.  Sprendimo projektą parengė Lazdijų rajono savivaldybės administracijos tarpinstitucinio bendradarbiavimo koordinatorė Laima Stankevičienė.  Tarpinstitucinio bendradarbiavimo koordinatorė Laima Stankevičienė |  |